text: 孟國祚，字亙符，號類陽，直隸順德府邢臺縣軍籍。明朝政治人物。生平.貌魁梧，美鬚髯，性端厚孝友。十八歲入博士弟子員，萬曆二十二年甲午丁外艱，哀毀幾至滅性，讓產於兩兄，獨食貧，勵志攻苦。服闋，試輒冠軍，廩於庠。四十年壬子入闈，心動不試歸，母華氏卒，讀禮廬墓。萬曆四十六年壬戌科進士。授太原府推官，郡有疑獄，讞而釋之，無株系憑。城蠹倚豪右為不法，廉其實不，以三尺徇。盜以山為藪，出入剽掠，設堠置兵，盜發輒捕。歲飢，捐俸具粥藥，多全活。理六載，以舉卓異，崇禎龍飛，召為給事中，歷吏戶刑三科左右及都，敢言直諫，疏凡五十餘上，循職掌封駁彈劾，從國是起見存大體。升太常寺少卿、大理寺少卿、太僕寺卿、大理寺卿，公通籍十七年，大半皆刑官，執法平允。都城警，守禦有功，紀敘褒賞。甲子、丁卯充山西、陝西同考官，得士十二人。癸酉典試山左，取八十二人，文章遵正始，無軋茁，入彀者多名下士。辛未入武闈狀元王來聘、探花賀秉鉞，皆門下，後來聘死忠，天子嘉憫，愈重公有知人之鑑。冊代藩，祭魯藩，兩侍經筵，引耕藉，遣閱十二陵，敬翼小心。時國步多艱，數承召對，鞠躬盡瘁成病，乞休告，聖眷弗許，卒於官。訃聞，上震悼，予祭葬，贈工部右侍郎，蔭一子。居嘗語人曰：我做秀才，學識不如人，才調不如人，勤苦篤志則如人。居官明敏不如人，力量不如人，潔己奉公則如人。其自任有如此者，人以為真誠不欺實錄也。祀名宦於太原，邢臺祀鄉賢。墓在城西南十五里由留村，禮部尚書王鐸撰志，表賜祭葬。
metadata: erhwenkuo/wikipedia-zhtw
metadata: 孟國祚
metadata: https://zh.wikipedia.org/wiki?curid=7435847